ไฟแนนเชียลไดเจสต์
KSL โกยกำไรมโหฬาร 1,889 ล้าน
29 ธ.ค. 2554

KSL โกยกำไรมโหฬาร 1,889 ล้าน
บริษัท น้ำตาลขอนแก่น (KSL) เปิดเผยถึงผลการดำเนินงานประจำปี สิ้นสุดวันที่ 31 ต.ค. 2554 โดยกำไรสุทธิ 1,889.89 ล้านบาท คิดเป็นกำไรหุ้นละ 1.21 บาทต่อหุ้น เพิ่มขึ้นกว่า 1,0195% เทียบกับระยะเดียวกันปีก่อน กำไรสุทธิ 158 ล้านบาท หรือ 0.10 บาท
สาเหตุที่บริษัทมีกำไรเพิ่มมาจากธุรกิจน้ำตาลในประเทศไทยมีกำไรเพิ่มจาก 158 ล้านบาท เป็น 1,619 ล้านบาท ตามยอดขายน้ำตาลเพิ่มขึ้น 32% เป็น 6.17 แสนตัน และราคาขายน้ำตาลเฉลี่ยที่เพิ่มขึ้น 8% ต้นทุนการผลิตต่อหน่วยที่ลดลง 
ธุรกิจผลิตกระแสไฟฟ้าเพิ่มขึ้น 33% เป็น 256 ล้านบาท ธุรกิจผลิตเอทานอลลดลงจาก 79 ล้านบาท เป็น 49 ล้านบาท ทั้งนี้มีปริมาณขายเอทานอลทั้งหมด 29 ล้านลิตร สำหรับธุรกิจน้ำตาลในต่างประเทศยังคงขาดทุน แต่ลดลงเหลือเพียง 68 ล้านบาท เทียบกับที่ขาดทุนทั้งสิ้น 285 ล้านบาท ในปี 2553 
CNS กำไรรูดลง 57%
บริษัทหลักทรัพย์ โนมูระ พัฒนสิน (CNS) แจ้งผลการดำเนินงานงวดไตรมาสแรก สิ้นสุดวันที่ 30 พ.ย. 2554 มีกำไรสุทธิ 44.43 ล้านบาท หรือ 0.65 บาทต่อหุ้น ลดลง 57% กรณีมีข่าวว่า บริษัทอยู่ระหว่างการเจรจากับพันธมิตรทางธุรกิจนั้น ไม่เป็นความจริงแต่อย่างใด